Í dag geta áhugasamir virt fyrir sér og fest kaup á vönduðum ljósmyndum eftir fjölda ljósmyndara á ljósmyndamarkaði í Bíó Paradís . Ljósmyndararnir Dóra Dúna og Anna Maggý segja viðburðinn kjörið tækifæri til þess að kynnast þessu listformi , enda séu margir hæfileikaríkir ljósmyndarar hér á landi . Dóra Dúna og Anna Maggý eru afar samstiga í lífinu en þær eru par auk þess að vera báðar ljósmyndarar . Hjördís Erna Þorgeirsdóttir Auglýsing Við erum Dóra Dúna og Anna Maggý , við erum par og erum báðar ljósmyndarar . Dóra er á öðru ári í ljósmyndaskólanum og Anna Maggý er fyrrverandi nemandi í Ljósmyndaskólanum , “ segja þær Dóra og Anna . Þær segja sameiginlegan ljósmyndaáhugann gjarnan fyrirferðamikinn í sambandinu . „ Við erum svo djúpt sokknar í heim ljósmyndunar að við þurfum frekar oft að ákveða í sameiningu að tala ekki um ljósmyndun í ákveðinn tíma . Okkur tekst það aldrei . “ Ljósmyndun ætti að vera metin til jafns við myndlist „ Okkur langaði að koma saman samtímaljósmyndurum og setja upp markað , þar sem við seljum listina okkar , “ segir Dóra . „ Við munum ekki eftir því að ljósmyndarar hafi komið saman og sett upp markað til þess að selja list sína . Það eru svo oft myndlistarviðburðir og markaðir , en minna um ljósmyndaviðburði . “ Dóra Dúna og Anna Maggý telja þetta listform ekki njóta nægilegrar virðingar hér á landi og segja mikilvægt að gera ljósmyndun hærra undir höfði en hingað til hefur verið gert . „ Ljósmyndun á að vera jafn mikils metin og myndlist . Listljósmyndun er myndlist . Enn í dag þarf að berjast fyrir því að ljósmyndun sé viðurkennd sem skapandi listform og erum við örlítið að taka slaginn ! “ Þær segja þetta í þriðja skiptið sem markaðurinn er haldinn í Bíó Paradís en það er ekki nema ár síðan þær byrjuðu með þennan viðburð . „ Við byrjuðum fyrir ári síðan með Ljósmyndamarkaðinn , í desember 2018 . “ Hin fullkomna jólagjöf Markmiðið hafi meðal annars verið að gera ljósmyndun sem listform aðgengilegri hérlendis auk þess að gera almenningi kleift að eiga möguleika á að fjárfesta í verkum eftir efnilega og reyndari ljósmyndara . „ Hér á Íslandi erum við örlítið eftir á varðandi hvernig við sjáum ljósmyndun . Okkur fannst því vera gríðarleg þörf fyrir að sýna fólki ljósmyndun í listformi og bjóða fólki að kaupa verk á viðráðanlegu verði . “ Þær greina aukinn áhuga og ásókn með hverjum markaði og segja gjafir af þessu tagi tilvaldar í pakkann fyrir ástvini eða bara fyrir sjálfa / n sig . „ Í hvert skipti sem við höldum markaðinn er meiri aðsókn og fólk virðist sífellt vera að átta sig betur á að það er engin gjöf betri en fallegt verk eða ljósmynd . Hvort sem það er fyrir mann sjálfan eða þá sem manni þykir vænt um . “ Ljóst er að það verður mikið úrval ólíkra ljósmynda á markaðinum en það er töluverður fjöldi ljósmyndara sem tekur þátt þetta árið . „ Þetta eru 23 ljósmyndarar úr öllum áttum . Okkur finnst skipta máli að sýna fjölbreytileika og höfum við boðið þeim ljósmyndurum að taka þátt sem okkur finnst vera klárir . Margir af þeim eru nemendur í ljósmyndaskólanum eða fyrrverandi nemendur . “ Þær hvetja fólk til að mæta og auðga andann . „ Þetta verður mikið glens og gaman . Endilega komið og virðið fyrir ykkur fjársjóði . List kætir og gleður , auk þess sem hún er upplögð í jólapakka ! “ Ljósmyndamarkaðurinn er sem fyrr segir í Bíó Paradís í dag , á milli klukkan 16 og 20 . Ljósmyndamarkaðurinn verður í Bíó Paradís í dag á milli 16 og 20 .